Številka: 012-5/2023-MIZS/547

Datum: 4. 12. 2024

# ZAPISNIK

7. REDNE SEJE STROKOVNEGA SVETA REPUBLIKE SLOVENIJE ZA ŠPORT

Datum seje: torek, 19. 11. 2024

Trajanje seje: od 11.13 do 13.16

Kraj izvedbe: Velika sejna soba v 2. nadstropju na Ministrstvu za gospodarstvo, turizem in šport, Kotnikova ulica 5, Ljubljana

Prisotni člani: Marija Jozak, Živa Smolnikar, Ivan Šček, mag. Vladimir Makuc, mag. Matej Jamnik, Nejc Jeraša, Mitja Urbanc, dr. Uroš Mohorič, mag. Miran Kos

Prisotni člani na daljavo: dr. Boro Štrumbelj, Vida Mihelčič, dr. Maja Smrdu, Zoran Kačičnik, dr. Marko Zadražnik

Odsotni člani: Jurij Klešnik, Edo Javor

Drugi prisotni: mag. Dejan Židan, državni sekretar na Ministrstvu za gospodarstvo, turizem in šport,

mag. Dejan Plastovski, generalni direktor Direktorata za šport,

mag. Mojca Pečnik Ternovšek, vodja Sektorja za šport otrok in mladine na Ministrstvu za vzgojo in izobraževanje,

Peter Lević, glavni inšpektor, Inšpektorat RS za šport,

Jože Zidar, Slovenska tiskovna agencija,

Petra Tramte, vodja sektorja, Direktorat za šport,

Gregor Rankel, Direktorat za šport,

Eva Seničar, Direktorat za šport.

Predsednik je na začetku seje pozdravil vse prisotne in povedal, da je Strokovni svet Republike Slovenije za šport (v nadaljnjem besedilu: strokovni svet) sklepčen, saj je prisotnih 7 članov, 5 članov pa je prisotnih na daljavo. 7. redno sejo je začel s sprejemom dnevnega reda. Dnevni red so člani prejeli skupaj z gradivom.

**Sprejem dnevnega reda**

Predsednik je predlagal v potrditev sprejem dnevnega reda.

**Sklep 7r/89:**

**Strokovni svet RS za šport potrdi dnevni red 7. redne seje, kot sledi:**

**1. Obravnava zapisnikov prejšnjih sej.**

**2. Obravnava zapisnika seje Komisije za spremembo Pravilnika o registraciji in kategorizaciji športnikov.**

**3. Mnenje k Letnemu programu športa v Republiki Sloveniji za področje športne vzgoje otrok in mladine za leto 2025.**

**4. Mnenje k dopolnitvi Pravilnika o sofinanciranju izvajanja letnega programa športa na državni ravni za področje športne vzgoje otrok in mladine.**

**5. Seznanitev s spremembo Letnega programa športa v Republiki Sloveniji za leto 2024.**

**6. Mnenje k Letnemu programu športa v Republiki Sloveniji za leto 2025.**

**7. Razno.**

|  |  |  |  |  |
| --- | --- | --- | --- | --- |
| Glasovalo: 12 | Za: 12 | Proti: 0 | Vzdržani: 0 | Sklep sprejet: DA |

**Ad. 1) Obravnava zapisnikov prejšnjih sej**

Predsednik je povedal, da je bilo v vmesnem obdobju izpeljanih kar nekaj dopisnih sej, zapisnike pa so člani prejeli skupaj z gradivom. Ker na zapisnike s strani članov ni bilo podanih dodatnih pripomb, je predsednik predlagal v potrditev naslednji

**Sklep 7r/90:**

**Strokovni svet RS za šport potrdi zapisnike preteklih sej:**

**- 6. redne seje z dne 27. 3. 2024,**

**- 10. dopisne seje z dne 12. 4. 2024,**

**- 11. dopisne seje z dne 19. 4. 2024,**

**- 12. dopisne seje z dne 7. 6. 2024,**

**- 13. dopisne seje z dne 26. 6. 2024,**

**- 14. dopisne seje z dne 10. 7. 2024,**

**- 15. dopisne seje z dne 9. 8. 2024,**

**- 16. dopisne seje z dne 29. 8. 2024,**

**- 17. dopisne seje z dne 18. 9. 2024,**

**- 18. dopisne seje z dne 18. 10. 2024.**

|  |  |  |  |  |
| --- | --- | --- | --- | --- |
| Glasovalo: 12 | Za: 12 | Proti: 0 | Vzdržani: 0 | Sklep sprejet: DA |

**Ad. 2) Obravnava zapisnika seje Komisije za spremembo Pravilnika o registraciji in kategorizaciji športnikov**

Komisija za spremembo Pravilnika o registraciji in kategorizaciji športnikov se je sestala v ponedeljek, 4. 11. 2024. Člani komisije so pregledali predlog Pravilnika o registraciji in kategorizaciji športnikov, ki ga je pripravil Olimpijski komite Slovenije - Združenje športnih zvez (OKS-ZŠZ). Člani so podali dodatne pripombe in predloge na omenjeni pravilnik, ki so bile posredovane OKS-ZŠZ, ki bo skladno s predlogi pripravil novo verzijo pravilnika, nato pa se bo komisija še enkrat sestala, da obravnavala dopolnjen pravilnik.

Ob 11.19 se je seji pridružil mag. Matej Jamnik.

Predsednik je odprl razpravo. Vida Mihelčič je izpostavila, da ob zakonskem določilu, kdo je športnik in posledično kdo je kategoriziran športnik, ob sedanji zakonodaji ne bo možno registrirati športnika oziroma kategorizacije ne bodo prejeli člani reprezentance, ki niso člani športnih društev. Enako velja za športnike invalide. To bi bilo izvedljivo le s spremembo zakona.

Ker se k razpravi ni prijavil nihče drug, je predsednik predlagal v potrditev

**Sklep 7r/91:**

**Strokovni svet RS za šport se seznani z zapisnikom 2. seje Komisije za spremembo Pravilnika o registraciji in kategorizaciji športnikov.**

|  |  |  |  |  |
| --- | --- | --- | --- | --- |
| Glasovalo: 13 | Za: 13 | Proti: 0 | Vzdržani: 0 | Sklep sprejet: DA |

**Ad. 3) Mnenje k Letnemu programu športa v Republiki Sloveniji za področje športne vzgoje otrok in mladine za leto 2025**

Predsednik je besedo predal mag. Mojci Pečnik Ternovšek z Ministrstva za vzgojo in izobraževanje, ki je povedala, da Letni program športa v RS za področje športne vzgoje otrok in mladine za leto 2025 na večini postavk sledi predhodnim letnim programom športa. Povečana je postavka na programu »Oddelki z dodatno športno ponudbo«. Enako je s »Programom zMigaj!«, kar je posledica tega, da so začeli z izvajanjem projekta tudi v srednjih šolah. Delno je povečana postavka za delovanje javnega zavoda, kar je posledica pogajanj s sindikati in realizacije vseh zavez s tega področja, do razlik pa prihaja pri »Promocijskih športnih programih«, ker se v letu 2025 predvideva prenova programa »Krpan«. Posebna naloga je tudi »Šolar na smuči«, ki se bo na pobudo Smučarske zveze Slovenije, izvajala v večjem obsegu kot doslej.

Predsednik je po predstavitvi odprl razpravo. V razpravi sta sodelovala tudi Zoran Kačičnik in Nejc Jeraša.

Ob 11.35 se je seji pridružil mag. Miran Kos.

Po razpravi je predsednik predlagal v potrditev

**Sklep 7r/92:**

**Strokovni svet RS za šport, v zvezi s prvim odstavkom 12. člena Zakona o športu, daje pozitivno mnenje k Letnemu programu športa v Republiki Sloveniji za področje športne vzgoje otrok in mladine za leto 2025.**

|  |  |  |  |  |
| --- | --- | --- | --- | --- |
| Glasovalo: 14 | Za: 14 | Proti: 0 | Vzdržani: 0 | Sklep sprejet: DA |

**Ad. 4) Mnenje k dopolnitvi Pravilnika o sofinanciranju izvajanja letnega programa športa na državni ravni za področje športne vzgoje otrok in mladine**

Predsednik je besedo predal mag. Mojci Pečnik Ternovšek, da predstavi bistvene spremembe pravilnika. Ministrstvo za vzgojo in izobraževanje (MVI) je prejelo več pobud s strani različnih organizatorjev in izvajalcev športnih prireditev s področja otrok in mladine, ki so zaprosili za sofinanciranje teh prireditev. Na podlagi tega je MVI pripravil pravilnik, ki predstavlja pravno podlago, da bi se tovrstne prireditve lahko financirale. V letu 2025 na postavki še ni predvidenih sredstev, kot to izhaja iz Letnega programa športa v RS za področje športne vzgoje otrok in mladine, ki je bil predstavljen v prejšnji točki, zato zaenkrat izvedba razpisa še ni načrtovana.

Po predstavitvi je predsednik odprl razpravo. V razpravi so sodelovali še Nejc Jeraša, Zoran Kačičnik, Vida Mihelčič, dr. Boro Štrumbelj, mag. Vladimir Makuc in Mitja Urbanc.

Ob 11.50 je sejo zapustil dr. Marko Zadražnik.

Predsednik je po razpravi predlagal, da člani podajo pisne predloge o obravnavani vsebini in jih posredujejo tajnici strokovnega sveta, kasneje pa se bodo posredovali MVI.

Nato je predlagal v potrditev naslednji sklep.

**Sklep 7r/93:**

**Strokovni svet RS za šport daje negativno mnenje k predlogu Pravilnika o dopolnitvah Pravilnika o sofinanciranju izvajanja letnega programa športa na državni ravni za področje športne vzgoje otrok in mladine ter predlaga širšo razpravo o vsebini, ki jo predlagana sprememba pravilnika obravnava.**

|  |  |  |  |  |
| --- | --- | --- | --- | --- |
| Glasovalo: 13 | Za: 12 | Proti: 0 | Vzdržani: 1 | Sklep sprejet: DA |

**Ad. 5) Seznanitev s spremembo Letnega programa športa v Republiki Sloveniji za leto 2024**

Predsednik je besedo predal državnemu sekretarju mag. Dejanu Židanu, ki je povedal, da ima Ministrstvo za gospodarstvo, turizem in šport podpisano pogodbo z OKS-ZŠZ in Zvezo za šport invalidov Slovenije - Slovenskim paralimpijskim komitejem (ŠIS-SPK) za izvedbo dveh projektov ESS. Sredstva je bilo treba takoj po podpisu pogodbe prenesti z Ministrstva za kohezijo in regionalni razvoj na pristojno ministrstvo, da se tako že letos pokrije del stroškov OKS-ZŠZ in ŠIS-SPK ter se začneta programa tudi izvajati.

Ker se k razpravi ni prijavil nihče, je predsednik predlagal v potrditev

**Sklep 7r/94:**

**Strokovni svet RS za šport se seznani s spremembo Letnega programa športa v Republiki Sloveniji za leto 2024.**

|  |  |  |  |  |
| --- | --- | --- | --- | --- |
| Glasovalo: 13 | Za: 13 | Proti: 0 | Vzdržani: 0 | Sklep sprejet: DA |

**Ad. 6) Mnenje k Letnemu programu športa v Republiki Sloveniji za leto 2025**

Predsednik je besedo ponovno predal državnemu sekretarju mag. Dejanu Židanu, ki je predstavil razloge za ustanovitev vladne delovne skupine za področje športa ter povedal, da je za področje športa zagotovljen dodaten denar za leto 2025, z željo, da se na nekaterih področjih sredstva povišajo. Povedal je, da so sledili predlogom različnih deležnikov po povišanju sredstev na nekaterih postavkah in sofinanciranju strokovnih delavcev na lokalni ravni. Nato je predstavil Letni program športa v RS za leto 2025, ki je vreden slabih 53 mio EUR in podal obrazložitve k posameznim postavkam. Največja povišanja sredstev so na programih in vključujejo tudi programe otrok in mladine.

Ob 12.10 je sejo zapustila dr. Maja Smrdu.

Predsednik je nato odprl razpravo. V razpravi so sodelovali tudi Vida Mihelčič, Nejc Jeraša, mag. Miran Kos, Gregor Rankel, dr. Boro Štrumbelj, Ivan Šček in mag. Matej Jamnik.

Po razpravi je predsednik predlagal v potrditev

**Sklep 7r/95:**

**Strokovni svet RS za šport, v zvezi s prvim odstavkom 12. člena Zakona o športu, daje pozitivno mnenje k Letnemu programu športa v Republiki Sloveniji za leto 2025.**

|  |  |  |  |  |
| --- | --- | --- | --- | --- |
| Glasovalo: 12 | Za: 12 | Proti: 0 | Vzdržani: 0 | Sklep sprejet: DA |

Ker je bil dnevni red izčrpan, je predsednik sejo zaključil ob 13.16.

Zapisala:

Eva Seničar dr. Uroš Mohorič

predsednik Strokovnega sveta RS za šport